GOVOR MINISTRA SPORTA NIKOLE JANOVIĆA, NA SVEČANOM PRIJEMU POVODOM OBILJEŽAVANJA DESETOGODIŠNJICE OSVAJANJA ZLATNE MEDALJE VATERPOLO REPREZENTACIJE CRNE GORE, NA EVROPSKOM PRVENSTVU U MALAGI, 2008.

11. jul 2008.

Hotel Ramada

Poštovani Predsjedniče Vlade, gosp. Markoviću,

Uvaženi potpredsjednici gosp. Pažin i gosp. Husoviću,

Gradonačelniče Stijepoviću,

Predsjedniče saveza gosp. Simonoviću,

Gosp. Bajiću,

Uvaženi selektori gosp. Porobiću i gosp. Gojkoviću,

Dragi moji saigrači iz Malage,

Dame i gospodo,

Veliko je zadovoljstvo, što mi je kao ministru sporta, pripala čast da budem domaćin ovog svečanog prijema, kojim obilježavamo desetogodišnjicu jednog od najsvjetlijih datuma u sportskom kalendaru naše države, 13. jul 2008.

To je dan, kada je Crna Gora osvojila prvu titulu prvaka Evrope u vaterpolu, koji slavimo onako, kako i dolikuje tom velikom sportskom jubileju, jer je Malaga u medjuvremenu postala simbol crnogorskog vaterpola i sinonim za istorijski uspjeh crnogorskog sporta.

Privilegovan što vam se obraćam kao ministar sporta, iz mene progovara vaš bivši kapiten, dan danas ponosan na svoje saborce: Leku, Šćepa, Borisa, Peđu, Mlađana, Vlada, Velja, Radića, Paskovića, Brgu, Ticu, Bobeka, Damjana.

Deset godina kasnije, Malaga je i dalje naš najveći dosanjani san i uspjeh, koji je kao svetionik bio inspiracija i obasjao put mladim crnogorskim sportistima, da svih ovih godina samouvjereno i odvažno, pronose slavu Crne Gore širom svijeta.

I u tom datumu, krije se posebna simbolika, jer nas 13. jul asocira na 1878. i dan kada je, nakon viševjekovne borbe za medjunarodno priznanje njenog državnog subjektiviteta, na Berlinskom kongresu, Crnoj Gori priznata nezavisnost, ali i na najveći opštenarodni ustanak u tadašnjoj porobljenoj Evropi, kojim je Crna Gora odlučno i beskompromisno, rekla fašizmu ne, a okupatoru dokazala da je ranjiv.

Tog 13. jula 2008. zlatna generacija vaterpolista, rodjenih zamalo u istom porodilištu, tamo ,,gdje se priroda igrala, kad je svoje čudesno djelo na mahove stvarala” boreći se do posljednjeg atoma snage, dostojanstveno su i neustrašivo, pokazali kako se na sportskom terenu, brane boje svoje domovine i bori za svoju državu.

Oči u oči sa svjetskim vaterpolo silama, krenuli su crnogorski vaterpolisti u osvajanje Evrope. Nezaustavljivo su hrlili ka cilju. Rušili su redom... Španiju, Grčku, Madjarsku, Slovačku, Hrvatsku, Srbiju.

Dvije godine nakon referenduma o nezavisnosti, tog 13. jula 2008. na trenutak su nestale sve političke podjele na naše i njihove. U vodu su tada pale sve razlike, a na površinu je isplivala pobjeda Crne Gore. Čista kao suza Evrope, bistra kao durmitorske gorske oči, gorostasna kao Lovćen, snažna i velelepna kao kotorski bedemi. Mediji su na sva zvona javili „Crna Gora je šampion Evrope”, dok su crnogorske ulice i trgove preplavile crvene rijeke vatrenih navijača.

Crna Gora je te vrele trinaestojulske večeri slavila, a danas okrenuta svijetloj sportskoj budućnosti, pamti i ne zaboravlja, na jedan od najvećih uspjeha u istoriji crnogorskog sporta, koji je dao poseban doprinos afirmaciji crnogorske nezavisnosti.

Ostaće taj trijumf vječno urezan u kolektivnom sjećanju svih građana multietničke Crne Gore i po tome što je u svakom od nas probudio glas državnog identiteta i osjećaj pripadnosti Crnoj Gori.

Po svim pravilima marketinškog zanata, Malaga je pod plaštom kulta države, brendirala i kult crnogorske reprezentacije, koji i danas živi.

U krajnjem, zahvaljujući tituli prvaka Evrope u vaterpolu, Crna Gora je u sportu postigla evropsku konkurentnost. To bi svima trebalo da bude lajt motiv, jer tek kada i u drugim oblastima, napravimo uspjeh evropskih razmjera i pozicioniramo se onako kao što smo u sportu, Crna Gora će dostići konačnu evropeizaciju.

Dame i gospodo,

Prošla je decenija od istorijskog uspjeha. Bilo je godina koje su poklonicima državotvornog kulta, oličenog u liku šampiona iz Malage, rušile san o Crnoj Gori na pobjedničkom postolju. Zbog srebra u Ajndhovenu, Beogradu, Budimpešti... izgubljenog polufinala na Olimpijskim igrama u Riu, u jednom se trenutku učinilo, da je zlatno doba crnogorskog vaterpola došlo i prošlo sa Malagom.

Da ono medjutim tek dolazi, nagovijestili su trofejni kadeti iz Napulja, zajedno sa zlatnim juniorima sa Malte, koji će, uvjeren sam, biti okosnica buduće crnogorske vaterpolo reprezentacije. Ako se na to doda i titula prvaka Svjetske lige iz Budimpešte i odličje sa Mediteranskih igara, imamo se rašta nadati novoj zlatnoj epohi crnogorskog vaterpola.

Uvaženi gosti,

Ne pamti se da je neka država došla do pobjede na onako impresivan način, kao što je to 2008. uradila Crna Gora u Malagi, ali ni to da je jedna selekcija i debitovala i pobijedila, kao što je to učinila crnogorska vaterpolo reprezentacija.

I zato, kao ministar sporta, odajem priznanje svim akterima tog istorijskog uspjeha, u želji da 13. jul 2008. i dalje bude svetionik i inspiracija za današnje i generacije sportista koji dolaze.

Crna Gora je uz šampione iz Malage, naučila da pobjedjuje. I opet će.

Čestitam Vam jubilej, a ti Crna Goro budi ponosna na njega!

Na kraju, uz podsjećanje na taj veliki dan našeg sporta, svim građanima Crne Gore, čestitam 13. jul, Dan državnosti!

Živjeli!